विद्यार्थीलाई युट्युबबाट पढाइ
सिन्धुलीको कमलामाई नगरपालिकाले सामुदायिक विद्यालयलाई प्रविधिमैत्री बनाउन युट्युबबाट पढाइ सञ्चालनको तयारी गरेको छ ।  दक्षिण कोरियाको छिन्चु विश्वविद्यालयले आवश्यक उपकरण सहयोग गरेपछि शिक्षकलाई तालिम दिएर पहिलो चरणमा सदरमुकाम सिन्धुलीमाढीस्थित कमला मावि, सिद्धबाबा मावि र गौमती माविमा युट्युबबाट पठनपाठनको तयारी सुरु गरिएको हो ।
सिन्धुली समाचारदातासिन्धुलीमाढी, पुस २४ गते । सिन्धुलीको कमलामाई नगरपालिकाले सामुदायिक विद्यालयलाई प्रविधिमैत्री बनाउन युट्युबबाट पढाइ सञ्चालनको तयारी गरेको छ ।दक्षिण कोरियाको छिन्चु विश्वविद्यालयले आवश्यक उपकरण सहयोग गरेपछि शिक्षकलाई तालिम दिएर पहिलो चरणमा सदरमुकाम सिन्धुलीमाढीस्थित कमला मावि, सिद्धबाबा मावि र गौमती माविमा युट्युबबाट पठनपाठनको तयारी सुरु गरिएको हो । ती विद्यालयका नौ जना शिक्षकलाई युट्युबबाट पढाइ सुरु गर्न नौ दिनको तालिम दिइने नगरपालिकाले जनाएको छ । नगरपालिकाका प्रमुख उपेन्द्रकुमार पोख्रेलका अनुसार त्यसका लागि नगरको शिक्षा शाखामा अत्याधुनिक स्टुडियो स्थापना गरिएको छ । तालिम प्राप्त शिक्षकले विज्ञान, गणित र अङ्ग्रेजी विषयको पढाइलाई स्टुडियोमा रेकर्ड गरेपछि विद्यार्थीले विद्यालय तथा घरमै बसेर युट्युबको माध्यमबाट अध्ययन गर्न सक्नेछन् ।छिन्चु विश्वविद्यालयका प्राडा योङ कि होङको नेतृत्वको टोलीले स्टुडियो स्थापनाका लागि ३६ लाख रुपियाँ बराबरको भिडिओ रेकर्डर, लाइट सिस्टम, ल्यापटप, दृश्यसम्पादन, सफ्टवेयर, स्टोरेज मेमोरीलगायतका सामग्री उपलब्ध गराएको उहाँले जानकारी दिनुभयो ।दक्षिण कोरियाको शिक्षण सिकाइ विधिलाई कमलामाईका विद्यालयमा भित्र्याउने र यहाँको उत्कृष्ट सिकाइलाई दक्षिण कोरियामा पु¥याउने उद्देश्यले दक्षिण कोरियाको एनएस डेबिलका समूहका १४ जना विद्यार्थी शिक्षण सिकाइका लागि कमलामाई नगरपालिकामा आएको पनि नगरप्रमुख पोख्रेलले जानकारी दिनुभयो ।युट्युब स्टुडियोको स्थापनासँगै शिक्षकहरूले आफ्नो विषयगत पाठ्यक्रमको शैक्षिक सामग्रीको भिडियो निर्माण गरी युट्युबमार्फत प्रकाशन प्रसारण गर्दा विद्यार्थीहरूको भर्चुअल शिक्षण सिकाइमा समेत थप टेवा मिल्ने नगरपालिकाले जनाएको छ । सामुदायिक मात्र नभएर निजी विद्यालयलाई समेत प्रविधिमैत्री शिक्षण सिकाइमा समावेश गरिने नगरपालिकाको योजना रहेको छ । कमलामाई नगरपालिकामा ८४ वटा सामुदायिक विद्यालय रहेका छन् । युट्युबबाट क्रमशः अरू विद्यालयमा पनि अध्यापन गरिने भएको छ । छिन्चु विश्वविद्यालयका प्राध्यापकहरूले नगरभित्रका सामुदायिक विद्यालयका विद्यार्थीलाई शैक्षिक सामग्रीसमेत वितरण गरेका नगर शिक्षा शाखाले जनाएको छ ।     